**Eläinten vapautusrintama** (EVR, engl. *Animal Liberation Front*, ALF) on kansainvälinen, radikaali suoran toiminnan liike, joka pyrkii parantamaan eläinten oikeuksia ja lopettamaan eläinten hyväksikäytön esimerkiksi koe-eläiminä ja elintarvike- sekä turkisteollisuudessa. EVR:lla ei ole muodollista organisaatiota, vaan se muodostuu anonyymeistä, toisistaan erillisistä soluista. Sellaisen voi perustaa kuka tahansa, joka kannattaa EVR:n periaatteita ja toimintatapoja. Periaatteista tärkein on pidättäytyminen ihmisiin ja eläimiin kohdistuvasta väkivallasta. 

EVR tekee anonyymejä iskuja, joissa vapautetaan turkis- tai koe-eläimiä tai aiheutetaan omaisuusvahinkoa turkistarhoille, turkisliikkeille, koe-eläinlaitoksille tai elintarviketeollisuudelle. Tuhoamisiskujen tarkoituksena on aiheuttaa yrityksille ja yrittäjille niin paljon taloudellista vahinkoa, että toiminta muuttuu taloudellisesti kannattamattomaksi. Iskuissa pyritään tuottamaan omaisuusvahinkoa, ei missään tapauksessa kärsimystä eläimille tai ihmisille.

Eläinten vapautusrintama Suomessa
---------------------------------

Suomessa on tehty EVR-iskuja koe-eläinlaitoksia, turkistarhoja ja -tarhureita, turkiksia myyviä liikkeitä ja niiden henkilökuntaa sekä yksittäisiä turkiksen käyttäjiä vastaan. Julkisuudessa EVR:aa pidettiin 1990-luvulla Oikeutta eläimille -yhdistyksen läheistoimintana. Vuonna 1997 Oikeutta eläimille -yhdistyksen eräs keulakuva Joni Purmonen jäi kiinni Orimattilassa suoritetusta iskusta.

Kriitikkojen mukaan Eläinten vapautusrintama ei ole onnistunut tavoitteessaan, vaan iskut ovat muuttaneet yleistä mielipidettä kielteisemmäksi muun muassa turkistarhauksen kritisoijia kohtaan.*lähde?* Näin ollen EVR:n toiminta olisi kääntynyt EVR:n tavoitteita vastaan. EVR:n puolustajien mielestä taas turkistarhauksesta ei olisi todennäköisesti käyty laajaa keskustelua mediassa ilman EVR:n iskuja. 

Toisaalta molemmat edellä mainitut näkökulmat eroavat EVR:lle keskeisestä suoran toiminnan ajatuksesta. Suoran toiminnan näkökulmasta tärkeää ei ole varsinainen mediakeskustelu, vaan sananmukaisesti suora toiminta – kuten esimerkiksi turkistarhojen ja -liikkeiden sulkeminen taloudellisen sabotaasin seurauksena tai yksittäisten eläinten elämien pelastaminen vapautusiskuissa.

Suojelupoliisin päällikön Seppo Nevalan 2004 antaman haastattelun mukaan Suomessa toimivat eläinaktivistiryhmät ovat pieniä ja laittomuuksiin osallistuu korkeintaan joitakin kymmeniä ihmisiä. Nevalan mukaan eläinaktivisteilta puuttuu yhtenäinen ideologia, vahvat johtajat tai vahvat järjestörakenteet. Suojelupoliisi ei pidä toimintaa vaarana yhteiskuntajärjestykselle, mutta se saattaa vaarantaa ajoittain yhteiskuntarauhaa ja yleistä järjestystä ja turvallisuutta, ja siksi aktivistien toimintaa ei voi jättää vaille seurantaa. Tekijöiden kiinni saaminen on olennaisinta ja rangaistuksilla on todettu olevan erittäin suuri ennalta ehkäisevä vaikutus suomalaisten eläinaktivistien ollessa tavallisia ihmisiä eikä niin sanottuja ammattirikollisia. Nevalan mukaan pieniin eläinaktivistiryhmiin liittyy julkisuushakuisuus.

### Iskut Suomessa

Elokuussa 2007 EVR:n aktivistit päästivät Mustasaaressa noin 2 500 minkkiä vapaaksi luontoon. Iskun arvioidaan aiheuttavan huomattavaa vahinkoa alueen ekosysteemille. Tihutyön kohteeksi joutuneen tarhan rehusiiloihin oli maalattu kirjaimet "EVR", ja Eläinten vapautusrintaman tukiryhmä julkisti nettisivuillaan tarhaajan nimen ja toivotti minkeille "hyvää karkumatkaa".

Marraskuussa 2008 iskettiin EVR:n nimissä munakanalaan Närpiössä Norrnäsissä tuhoten kanalan ruokinta- ja juoma-automaatiota sekä ilmastointia sääteleviä laitteita. Tämän seurauksena 2 000–5 000 kanaa kuoli tukehtumalla yön aikana. Kanojen voinnin tarkastanut eläinlääkäri määritteli teon erittäin törkeäksi eläinsuojelurikokseksi. EVR kuitenkin sanoutui irti iskusta, koska sen toimintaperiaatteet eivät salli eläinten vahingoittamista.

Kesäkuussa 2016 EVR hyökkäsi Pohjolan Matkan varikolle ja pyrki polttamaan 20 turistikuljetuksiin tarkoitettua linja-autoa, asettamalla sytykepalan kunkin auton renkaisiin. Iskussa tuhoutui viisi turistibussia korjauskelvottomaksi. EVR ilmoittautui iskun tekijäksi anarkistien Takku.net -keskustelupalstalla julkaistussa ilmoituksessa, mutta ilmoitusta ei ole kyetty todentamaan. Ilmoituksen mukaan hyökkäyksen syynä oli Pohjolan Matkan yhteistyö huutokauppa Saga Fursin kanssa. Iskun tutkinta siirrettiin poliisilta keskusrikospoliisille.Tuhopoltto aiheutti keskusrikospoliisin mukaan palojälkiä myös bussien lähellä olleeseen varikkorakennukseen, ja aiheutti siten vakavaa hengen ja terveyden vaaraa rakennuksessa yöpyneille usealle kuljettajalle.

Eläinten vapautusrintama Yhdysvalloissa ja Britanniassa
-------------------------------------------------------

ALF:n logo
Yhdysvalloissa liikettä on kritisoitu terroritaktiikkojen käytöstä, ja se on luokiteltu terroristiuhkaksi Yhdysvalloissa ja Britanniassa. Tosin luokittelua kritisoitiin siitä, että Yhdysvallat jätti listaamatta radikaalin abortinvastustajien ryhmän Army of Godin tai lukuisia äärioikeistolaisia liikkeitä, jotka toisin kuin ALF ovat tappaneet ja pahoinpidelleet ihmisiä.

FBI ja ATF ilmoittivat 18. maaliskuuta 2005 Eläinten vapautusrintaman ja Maan vapautusrintaman olevan "väkivaltaisia ääri-eläinoikeustaistelijoita ja eko-terroristeja, jotka kohdistavat yhden suurimmista terroristiuhista kansalle".

St Andrewsin yliopiston poliittisen väkivallan ja terrorismin tutkintaosaston professori Paul Wilkinson sanoi, että Eläinten vapautusrintama ja sen liitännäisryhmät ovat "Ison-Britannian vakavin terroriuhka". The Daily Telegraph on kutsunut Eläinten vapautusrintamaa "Ison-Britannian aktiivisimmaksi terroristijärjestöksi".

20. tammikuuta 2006 FBI käynnisti *Operation Backfiren*, ja osana operaatiota U.S. Department of Justice nosti syytteet yhdeksää yhdysvaltalaista ja kanadalaista eläinoikeusaktivistia vastaan, jotka toimivat Eläinten vapautusrintaman nimellä. Department of Justice luokitteli iskut esimerkkinä "kotimaisesta terrorismista". Ryhmän tekemiin iskuihin sisältyi hyökkäyksiä teurastamoihin, metsäyhtiöön ja hiihtokeskukseen sekä korkeajännitteisen sähköjohdon katkaiseminen vuosien 1996 ja 2001 välillä.

Katso myös
----------

* Eläinoikeusliike

Lähteet
-------

1. ↑  Lyhenneluettelo, Kotus
2. ↑  Reserviläinen, 2/2004, Suomeen ei kohdistu välitöntä TERRORIUHKAA (Arkistoitu – Internet Archive)
3. ↑  Helsingin Sanomat - Irti päästettyjen minkkien pyydystäminen jatkuu Mustasaaressa (Arkistoitu – Internet Archive) Viitattu 1.8.2007
4. ↑  Helsingin Sanomat - Tuhansia kanoja kuoli eläinaktivistien iskussa (Arkistoitu – Internet Archive) Viitattu 28.11.2008
5. ↑  EVTR:n kanta Närpiön kanalaiskuun (Arkistoitu – Internet Archive) Viitattu 5.12.2008
6. ↑  Eläinaktivistit bussien viimeöisen joukkopalon takana? KRP tutkii törkeänä tuhotyönä *Yle Uutiset*. Viitattu 2.3.2017.
7. ↑  Hiltunen, Petteri: Eläinaktivistit ilmoittivat polttaneensa bussit Vantaalla *iltalehti.fi*.  10.6.2016. Viitattu 10.6.2016.
8. ↑  Vantaan tuhopoltto aiheutti hengen ja terveyden vaaran useille - ratkaisevasta vihjeestä huomattava palkkio *Karjalainen.fi*.  20.9,2016.  Arkistoitu 23.9.2016. Viitattu 23.9.2016.
9. ↑  Koivuranta, Esa: Bussien joukkopalosta luvassa "huomattava vinkkipalkkio" – Poliisi: Poikkeuksellista  20.9.2016. Yle. Viitattu 23.9.2016.
10. ↑
11. ↑
12. ↑  FBI, ATF address domestic terrorism *CNN.com*, Terry Frieden,
13. ↑  FBI luokittelee kotimaisen terrorismin seuraavanlaisesti: "activities that involve acts dangerous to human life that are a violation of the criminal laws of the United States or of any state; appear to be intended to intimidate or coerce a civilian population; to influence the policy of a government by mass destruction, assassination, or kidnapping; and occur primarily within the territorial jurisdiction of the United States." (18 U.S.C. § 2331(5))
14. ↑  Terrorists in our midst[vanhentunut linkki] *The Telegraph*, 21.2.2006.
15. ↑  Eleven Defendants Indicted on Domestic Terrorism Charges *US Department of Justice*

Aiheesta muualla
----------------

* Journalisti-lehti, 22/2004, Eläinaktivismi kova pala medialle (Arkistoitu – Internet Archive) (uutinen Pirita Jupin väitöskirjasta)
* Pirita Juppi, 2004 , Keitä me olemme, mitä me haluamme? Eläinoikeusliike määrittelykamppailun, marginalisoinnin ja moraalisen paniikin kohteena suomalaisessa sanomalehdistössä (väitöskirja, pdf)
* Verkkouutiset, 29.10.2005, Radikaaleissa vaihtoehtoliikkeissä tärkeintä yhteisöllisyys (Arkistoitu – Internet Archive) (uutinen Mari Kallialan väitöskirjasta)